钦定古今图书集成/明伦汇编/交谊典/第054卷 > 《广宴亭记》元·结
## 钦定古今图书集成/明伦汇编/交谊典/第054卷 > 《广宴亭记》元·结

樊水东尽，其南乃樊山，北鲜津。吏欲于鲜上而为候
舍，漫叟家于樊上，不醉则闲。乃相其地形，验之图记
故实，为宴游之处。县大夫马公登之，叹曰：“‘谢公《赠伏
武昌诗》云：‘樊山开广宴’，非此地耶？吾欲因而修之，命
曰广宴亭’，何如？”漫叟颂之曰：“古人将修废遗尤异之
事，为君子之道。”於戏！天下有废遗尤异之事如此亭
者，谁能修而旌之？天将厌悔往乎？使公方壮而有是
心也，当裁畜简札，待为之颂。故作此《广宴记》。